Heger, Eduard, podpredseda vlády a minister financií SR (2020-11-04):
Ďakujem veľmi pekne. Kolegyne, kolegovia, pán podpredseda, áno, toto je veľmi dôležitý zákon. Aj preto mu venujeme takú veľkú pozornosť, aj preto vedieme takú širokú diskusiu, pretože je to kľúčový zákon. Tak ako som povedal aj v úvode, je to zákon, ktorý podľa predstavy tvorcov je nedokonaný, nie nedokonalý. Nedokonaný. Pretože tvorcovia, ktorí ho vymysleli, ho vymysleli aj s výdavkovými limitmi. To, že výdavkové limity sa nezaviedli včas, pretože výdavkové limity plnia tú najdôležitejšiu funkciu práve v tých dobrých rokoch, pretože pôsobia proticyklicky a pôsobia proticyklicky aj v tých zlých rokoch, lebo vtedy sa vypínajú, to je tá dôležitá, dôležitý parameter. Dlhová brzda ako taká nedokáže pôsobiť proticyklicky. Takže preto tam boli tieto dve nohy. To, že prechod z čistého, z hrubého na čistý dlh, to je kozmetická úprava. Ak to je všetko, čo, pán Kamenický, dokážete podporiť, tak to je len, kozmetickú úpravu dokážete podporiť, ale v pohode. My tú diskusiu chceme viesť aj s vami a budeme ju viesť s vami, a preto som aj v úvode povedal, že návrh, ktorý máte teraz v rukách, nie je finálny návrh a pohne sa odtiaľ. Ja by som chcel pár vecí do tej diskusie vniesť, aby sme mali tú genézu, a reagovať možno aj na vaše vystúpenie, pán Kamenický, pretože vy ste napríklad, nám vyčítate, že sme zvýšili dlh, ale zároveň, áno, spomeniete tam tú vetu, že však je tu COVID. No práveže tu je COVID! Práveže tu je COVID! Ak ste nepostrehli, ale vy ste to postrehli, všetky krajiny výrazne zvyšujú svoj dlh. Ak chcete vedieť, tak mám tu aj prehľad o tom, ako narástli vlastne jednotlivým krajinám dlhy v percentuálnych bodoch. Čiže napríklad také Taliansko vyše 20 %, Španielsko, potom sú tu Cyprus, Francúzsko, Belgicko, Portugalsko, Grécko, Slovinsko, 13,7 je Slovensko. Avšak uvedomme si, že v tohtoročnom deficite, ktorý som spomínal, je okolo 4 % deficitu vaše dedičstvo, kde musíme dorovnávať to, čo som tu spomínal. Stíhačky, nemocnice, diaľnice a podobné veci. To sú veci, ktoré ste vy zámerne do rozpočtu nedali, lebo sám ste priznali, že ste boli pod hrozbou maastrichtských kritérií. Áno, tie sú teraz vypnuté a sú, dobre, že sú vypnuté, pretože potrebujeme stimulovať ekonomiku. Ale my, Slovensko, sme museli z tých 13,7 % dať 4 %. Keby sme nemuseli dať tie 4 %, tak sme tretí odzadu. Teraz sme niekde v strede, čo sa týka nárastu dlhu. Takže to je, to je veľký rozdiel. Ďalší dôležitý, ďalšia dôležitá vec, vy tu rozprávate o tom, ako sme si nakreslili nejaký dlh v programe stability a potom v rozpočte. Program stability sme tvorili v apríli, kedy bola len prvá vlna a, samozrejme, ten vývoj bol taký, že sa pravdupovediac neočakávala nejaká veľká druhá vlna v tom čase ešte, a nie na Slovensku, všeobecne. A v rozpočte, samozrejme, ten dlh vyzerá inak. Ale keď sa pozrieme na dlh vašej krízy, v ktorej ste sa vy ocitli, tak vy tu hovoríte, že tri roky bude stúpať niekde na úroveň 70 %. Tak keď ste sa vy ocitli v kríze v roku 2006, keď ste preberali vládu, tak bol dlh na úrovni 31,4 %. Bola to krajina, ktorá bola po výrazných reformách a ekonomika sa výrazne rozbiehala, a preto do roku 2008, kedy vypukla kríza v septembri, sa ocitol dlh na úrovni 28,6 % HDP. Tomu hovorím odovzdať krajinu s dobrým dlhom! To je to, čo mala Česká republika pred touto krízou, 29 % HDP. Vy ste nám odovzdali krajinu so 48 % HDP. A teraz dobre, metodické a nemetodické, ja sa nebudem na tom vôbec vyvršovať, pretože to je úplne nepodstatné, ale vy ste sa snažili silou-mocou dostať pod tie pásma, ale v konečnom dôsledku vidíme, že to, že to je bezpredmetné. Ale to bol, to bol dlh. Vy ste zdedili krajinu s úplne iným dlhom, a preto keď ste vstúpili do krízy, tak v tej kríze vám rástol dlh, viete, koľko rokov? Až do roku 2013. Až do roku 2013. Nám tu vyčítate, že bude nám rásť dlh tri roky. Ale vám rástol do roku 2013 z 28,6 na úroveň 54,7. Takže, prosím, buďme súdni, opäť, keď sa rozprávame o dlhoch a skúsme naozaj hovoriť fakty. Dlhová brzda, najprv ste tu velice rozprávali o tom, jak my máme vypnutú dlhovú brzdu, jak my môžme tuto míňať a podobne. Však tú ste mali vždy po voľbách vypnutú aj vy dva roky. Akože o čom sa tu rozprávame? Vy to tak potom v tej druhej vetičke jemne spomeniete, ale nad tým sa už tu nerozčuľujete, rozčuľujete sa nad tým, jak my máme vypnutú dva roky dlhovú brzdu. Čiže to je štandardné pravidlo, ktoré tiež si myslím, že by možno stálo za to, aby sme sa o ňom porozprávali, či je dobre nastavené. Ale áno, my tu máme dnes vypnuté aj maastrichtské kritériá. Vy ste ich vypnuté nemali, ale vy ste zostavovali rozpočet, vládli ste tu osem rokov za sebou a keď mi hovoríte o tom, že čo ja idem rozprávať o zdravotníctve, že som tu krátko na to, tak viete čo? Nie som tu až tak krátko. Žijem na Slovensku 44 rokov, moja mama bude mať tohto roku 80 rokov a prešli sme asi všetky poschodia Kramárov, najväčšej nemocnice alebo jednej z najväčších nemocníc, ak nie aj najväčšia na Slovensku, a veľmi dobre viem, pretože posledných 20 rokov som naozaj s ňou musel pochodiť rôzne, rôzne oddelenia a veľmi dobre viem, ako zdravotníctvo funguje, na vlastnej koži. A tým, že sa aj zaujímam trošku o túto tému, tak, a videli sme to aj tu v parlamente, však sme o tom rokovali nie jedenkrát, takže aj z tej vecnej stránky vieme, áno, vy ste tolerovali, sám ste to nazvali, že zdravotníctvo, jak ste to povedali? Že bola čierna diera? Tak osem rokov máte tento rezort a keď osem rokov tolerujete, že niečo je čierna diera, ak sa za osem rokov nedarí z čiernej diery urobiť nečiernu dieru, no tak už neviem, koľko rokov by ste potrebovali na to, aby to zdravotníctvo, ste s ním niečo urobili, keď osem rokov to bol váš rezort. Nehovoriac o tom, že sú tam mnohé zmluvy, ktoré, cez ktoré sa obohacovali súkromné firmy úplne nezmyselne. A mohol by som to menovať, ale dnes sa tu nebavíme o zdravotníctve, takže nebudem tomu venovať príliš veľkú, veľkú pozornosť, ale myslím si, že mnohé boli aj medializované a podobne. Keď hovoríte, že korona nás zachránila a nezachránila vás, musím povedať, že do istej miery máte pravdu. A viete, prečo máte pravdu? Pretože my sme tú vládu a ten rozpočet preberali po vás. Preto som aj povedal, že zachránila vás, pretože keby nebolo korony, tak Slovensko sa ocitne spolu s Rumunskom v tých krajinách, ktoré by boli non-compliance, čo sa týka rozpočtu, a v takom prípade by bolo jasné, že ten rozpočet ste schvaľovali vy, nemuseli by sme ho my novelizovať, lebo by tu nebola korona. Takže to svetlo by, samozrejme, zasvietilo na vás, aj hoci my by sme boli vo vláde. Ale keď hovoríte, že nás zachránila, no, neviem si predstaviť, áno, bolo by to, bolo by to veľmi, veľmi ťažké s dopadom na občanov, aby sme my museli alebo na rezorty, ktoré už teraz ministerka spravodlivosti alebo ďalší ministri, ktorí prišli a povedali, my sme tam našli katastrofu, kostlivci nám vypadávajú zo skrine, nášľapné míny nám vybuchujú pod nohami, čo neboli dofinancované, boli zviazané výdavky na jednotlivých kapitolách bez toho, aby dokázali tie rezorty fungovať. Čiže áno, zachránili nás od toho, celé Slovensko nás zachránili od toho, lebo keby nebola korona, tak by to bolo brutálne, brutálne náročné, tak ako ide rozpočet, v akom stave ste nechali. Ale v skutočnosti by to opäť ukázalo na vás, lebo my by sme povedali, pozrite sa, toto sme tu našli. A všetci by tomu venovali pozornosť, lebo dnes venujú všetci pozornosť korone. Takže v konečnom dôsledku to zachránilo vás a, samozrejme, v druhom rade nás ako tých, ktorí sme zdedili váš rozpočet a krajinu, tak, samozrejme, aj nás. Ale iba ako následok. Keď hovoríte o rade rozpočtovej zodpovednosti, tak je to naozaj také prekvapivé. Je to zákon o rozpočtovej zodpovednosti. Strážcom rozpočtovej zodpovednosti je Rada pre rozpočtovú zodpovednosť a vy hovoríte, že tá sa nemá vyjadrovať k tomu, ako má tento zákon vyzerať. Tak to je celkom prekvapivé. To ako, ako keby ste išli za výrobcom automobilov a povedali, vy sa nestarajte do toho, aké autá budete vyrábať. My vám nadefinujeme, aké autá máte vyrábať. To naozaj nedáva absolútne žiadny zmysel. Samozrejme, ak to poviete ľuďom, ktorí tomu nerozumejú, oni vám zatlieskajú a povedia, hm, asi áno, asi to tak má byť, prečo by sa Rada pre rozpočtovú zodpovednosť mala vyjadrovať k rozpočtovej zodpovednosti. No pretože sa vyjadruje celý rok o tom. Celý rok sa Rada pre rozpočtovú zodpovednosť vyjadruje k rozpočtovej zodpovednosti. Rada pre rozpočtovú zodpovednosť dáva zrkadlo vládam, to, o tom, či dodržuje rozpočtovú zodpovednosť. Ak ste nepostrehli, vydáva k tomu správy, robí k tomu rozpočtový semafor. To je jej náplňou. Kto iný by mal sedieť pri stole a mal hrať prím, ak nie Rada pre rozpočtovú zodpovednosť, pri tvorbe zákona a zmene a novelizácii zákona o rozpočtovej zodpovednosti, ak nie Rada pre rozpočtovú zodpovednosť. Samozrejme, politici, ktorí by tu chceli ovládnuť krajinu, milovníci dlhov nechcú počúvať Radu pre rozpočtovú zodpovednosť. Pretože nechcú byť rozpočtovo zodpovední. Veď to ste ukázali za posledných osem rokov. Ten zákon, ktorý tu dnes máte, je z dielne ekonómov, ktorí ho pripravili, a my sme ho sem priniesli. Čiže je to, keď ste hovorili o tom, že vyjadril, že tam ste, že ekonómovia tam mali protichodné alebo ja neviem ani, čo ste to rozprávali, že sa proste nevedeli dohodnúť, čokoľvek, to je úplný nonsens, pretože toto je ich predstava, ktorú priniesli a, samozrejme, my chceme politicky ešte o tom diskutovať a chceme diskutovať aj s vami. A určite s vami o tom diskutovať budeme. Aj s vami, pán Kamenický, ale aj s ďalšími predstaviteľmi opozície. Ak hovoríte, že vy ste mali nad sebou pravidlá, kvôli cigaretám sa tu robil krik, tak ten krik vám robil váš koaličný partner, SNS, Andrej Danko, takže neobviňujte nás z nejakého kriku o cigaretách. A keď hovoríte, len vás chcem poopraviť, možno ste to len tak preriekli, že zvyšujú sa krabičky o 70 centov a vy ste chceli o 40, tak nie, zvyšujú sa o 40. Ak hovoríte o tom, že my tu ideme niečo zvalcovať, viete, asi to tiež nedáva zmysel. Každý politik, ktorý chce s krajinou, v ktorej kandiduje, niečo urobiť, nechce kandidovať na jedno volebné obdobie a potom odísť. Takže asi by sme neboli natoľko hlúpi alebo natoľko kamikadze, aby sme schválili nejaký zákon, ktorý by vyvolal politickú nestabilitu a ktorý by ďalšej vláde nedovolil vládnuť. Veď my očakávame, že sme tu neni na jedno volebné obdobie. Takže toľko k tomu. Ak hovoríte o politickej nestabilite, tak to je presne to, že čo vám tu, myslím, že už aj vytkli, na jednej strane hovoríte, že uvoľňujeme pravidlá, na druhej strane hovoríte, že budú tak prísne, že bude politická nestabilita. Ale to je o to zaujímavejšie, že to hovoríte práve vy, ktorí tu každý deň robíte nič iné, iba vyvolávate politickú nestabilitu. Takže na záver len poviem, že tento zákon je, samozrejme, veľmi dôležitý. A som rád, že sa tu schádzajú poslanci ešte tesne k hlasovaniu, aby som mohol povedať, že je tu na rokovaní zákon o rozpočtovej zodpovednosti v prvom čítaní, ktorý sa bude musieť v druhom čítaní schváliť ústavnou väčšinou. Áno, máme 95 poslancov v koalícii, ale napriek tomu diskutujeme s vami. Pretože toto je politická kultúra, ktorú chceme na Slovensku presadzovať. A stojí nám to za to, hoci, ako ste povedali, nemuseli by sme to robiť, ale chceme to robiť. Pretože veríme, že takto sa má viesť politický dialóg. Takže, kolegyne, kolegovia, aj tí, ktorí sa o to zaujímate, aj tí, ktorí to nie je vaša parketa. Dnes je v prvom čítaní zákon o rozpočtovej zodpovednosti. Ja vás prosím o podporu, aby sme práve počas najbližšieho mesiaca mohli diskutovať. Ak dôjdeme ku konsenzu, budem rád, ak ho v druhom čítaní potom spoločne upravíme do podoby, aby mal podporu tohto parlamentu. To je náš cieľ, to je naša túžba a túžba, aby fungoval tak, aby Slovensko malo zdravé verejné financie. Pretože tie sú kľúčové. Aj dnes, keď sa pozriete na jednotlivé krajiny, tak zistíte, že krajiny, ktoré mali zdravé verejné financie, ktorým sa darilo v tých dobrých rokoch znižovať dlh, sú omnoho lepšie pripravené a omnoho viacej pripravené na pomoc svojim ekonomikám v tak ťažkých časoch, v akých sa práve nachádzame. Takže vás prosím o podporu a teším sa na diskusiu, intenzívnu diskusiu s vami v priebehu najbližšieho mesiaca práve na tento jeden z najdôležitejších zákonov, ktorý tu počas týchto štyroch rokov budeme rokovať. Ďakujem veľmi pekne. (Potlesk.)